Antisionismo

Antisionismoa sionismoaren aurkako jarrera da. Sionismoak defendatzen du juduek Palestina kolonizatzea eta han juduen nazio-estatu propioa (Israelgo Estatua) sortzea eta mantentzea, bertako arabiarrak kanporatuta; eta horren aurka dago antisionismoa. Antisionismo terminoa hainbat ikuspuntu erlijioso, moral eta politiko deskribatzeko erabiltzen da; horien motibazioak eta adierazpenak hain dira askotarikoak, ezin da «antisionismoa» ideologia edo talde bakar gisa ikusi. Zenbait adituk antisionismoa gaur egungo antisemitismo (neoantisemitismo) mota bihurtu dela adierazi dute. Beste aditu batzuek —Noam Chomskyk, adibidez— argudiatzen dute Israelen aldekoak askotan Israelgo Estatuaren politiken aurkako jarrera isilarazteko asmoz antisionismoa antisemitismoarekin parekatzen saiatzen direla.

Antisionismoa, hasiera batean, juduen munduaren barneko arazoa izan zen, juduak izan baitziren proiektu sionistaren aurka agertu ziren lehenak, uste baitzuten juduak gainerako herrien artean bizi behar zutela, haiekin nahastuta, eta ez zutela, sionismoaren aita zen Theodor Herzlen jarraitzaileek defendatzen zuten bezala, berezko nazio-estaturik sortu behar.

Bigarren Mundu Gerrara arte, antisionismoa oso hedatuta zegoen juduen artean, arrazoi ezberdinengatik. Judu ortodoxoek arrazoi erlijiosoengatik egiten zioten aurre sionismoari, Mesiasi aurrea hartzen ziolako, eta judu antisionista laiko askok, berriz, gehiago identifikatzen zuten Ilustrazioaren idealekin, eta sionismoa ideologia erreakzionario gisa ikusten zuten. Judu-diasporan sionismoaren aurkako jarrera 1930eko hamarkadatik aurrera baino ez zen gainditu, juduen baldintzak erabat okertu baitziren Europan eta, Bigarren Mundu Gerrarekin, Holokaustoaren eskala hutsa nabaritu zen.

 Erreferentziak 

 Kanpo estekak 

 "Yalkut Heshbati Etchem", Aviad Neiger errabinoak sortutako judu erlijio-baliabideen webgune antisionista bat.